32000R2238
L 257/2
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2238/2000 НА СЪВЕТА
от 9 октомври 2000 година
за изменение на Регламент (ЕО) № 384/96 за защита срещу дъмпингов внос от страни, които не са членки на Европейската общност
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението от Комисията,
като има предвид, че:
(1)
С Регламент (ЕО) № 384/96 (1) Съветът прие общи правила за защита срещу дъмпингов внос от страни, които не са членки на Европейската общност.
(2)
Член 2, параграф 7 от Регламент (ЕО) № 384/96 предвижда, че в случай на внос от страни с непазарна икономика, и в частност тези, изброени в бележка под линия в настоящата разпоредба, нормалната стойност, inter alia, се определя въз основа на цената или на създадената стойност в аналогична трета страна с пазарна икономика.
(3)
Член 2, параграф 7 от Регламент (ЕО) № 384/96 по-долу предвижда, че в случай на внос от Руската федерация и Китайската народна република нормалната стойност може да бъде определена в съответствие с правилата, които се прилагат в страните с пазарна икономика, в случаи, в които може да се покаже, че пазарните условия преобладават за един или повече производители, които са субект на разследване по отношение на производството и продажбата на въпросния продукт.
(4)
Процесът на реформи в Украйна, Виетнам и Казахстан основно промени икономиките на тези страни и доведе до появата на фирми, за които преобладават условия на пазарна икономика. Тези три страни като резултат се преместиха далеч от икономическите обстоятелства, които насърчават използването на метода на страната аналог.
(5)
Целесъобразно е да се преразгледа антидъмпинговата практика на Общността с цел да се вземат под внимание новите икономически условия в Украйна, Виетнам и Казахстан.
(6)
Целесъобразно е също да се предостави еднакво отношение към вноса от такива страни, които са членки на Световната търговска организация (СТО) към момента на започване на съответното антидъмпингово разследване,
ПРИЕ НАСТОЯЩИЯ РЕГЛАМЕНТ:
Член 1
Член 2, параграф 7 от Регламент (ЕО) № 384/96 се изменя, както следва:
-
буква б) се заменя със:
„б) -
В антидъмпингови разследвания, които се отнасят до внос от Руската федерация, Китайската народна република, Украйна, Виетнам и Казахстан и всяка страна с непазарна икономика, която е член на СТО към датата на отправяне на покана за разследване, нормална стойност ще се определя в съответствие с параграфи от 1 до 6, ако е показано, въз основа на надлежно мотивирани искания от един или повече производители, които са субект на разследване и в съответствие с критериите и процедурите, посочени в буква в), че преобладават условия на пазарна икономика за този производител или производители по отношение на производството и търговията на въпросните подобни стоки. Когато случаят не е такъв, ще се прилагат правилата, описани в буква а).“,
-
бележката под линия се заменя, както следва:
„(*)
Включително Албания, Армения, Азербайджан, Беларус, Грузия, Северна Корея, Киргизстан, Молдова, Монголия, Таджикистан, Туркменистан, Узбекистан.“
Член 2
Настоящият регламент се прилага за всички антидъмпингови разследвания, започнали след датата на влизането му в сила. В случаите на внос от страни с непазарна икономика, които стават членове на СТО след влизането в сила на настоящия регламент, той се прилага за всички антидъмпингови разследвания, които се отнасят до продукти с произход от тези страни, които са започнали след датата на тяхното присъединяване към СТО.
Член 3
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 9 октомври 2000 година.